
Cenjeni gospod profesor, spoštovani svojci, prijatelji in vsi prisotni, ki ste se tu zbrali, da bi pospremili Martina Krannerja na zadnji tuzemski poti.

Izredno bogata in izjemno zanimiva je bila Vaša življenjska pot. Zadoščenj je bilo na njej manj, kot bi si jih zaslužili, javnih potrditev še manj, vsaj v desetletjih, ki sem jih doživela v tem našem malem svetu. A skupaj z vsemi tistimi, ki rastejo iz krščanskih vrednot, ste srkali iz etičnega sveta, ki ne potrebuje nagrad, fotografij in splošnega odobravanja, ker premorejo domet na daljšo razdaljo. 

Vaše življenje bi si zaslužilo roman ali celovečerni film. Imela sem srečo, da sem vsaj bežno spoznala nekatere njegove prizore, krajša poglavja, vezana predvsem na burno medvojno in prvo povojno obdobje.

Glavnina prisotnih ceni Vaše delovanje na športnem področju. Najbolj zanimiva pa so leta, ko ste v predvojni in medvojni Ljubljani delovali v Katoliški akciji oz. pri mladcih. Bili ste jih primorani zapustiti, ker ste se med vojno odločili za angažirano držo s Slovensko legijo, ki je bila ilegalna organizacija Slovenske ljudske stranke, bili ste v obveščevalni službi slovenskega domobranstva, ki je sodelovala tudi z zavezniki ter skoraj leto dni v zaporu gestapa. 

Spoznali ste ključne protagoniste tistega časa. Ko je Vaš sovaščan izpod Sv. Višarij Lambert Ehrlich ležal v krvi, ste bili tam; v Unionski dvorani ste poslušali Edvarda Kocbeka; v Poljčah Antona Korošca; škofu Gregoriju Rožmanu ste na Koroškem ponudili, da bi se z Vami umaknil v Italijo; še prej ste s hriba gledali, kako vračajo slovenske fante iz Vetrinja v smrt.

V Gorici ste si ustvarili družino in v težkih povojnih letih odigrali pomembno vlogo pri gradnji našega organiziranega življenja: od prosvete do skavtizma, športa, politike, verskega življenja. Žarišče je bilo na Placuti, kjer ste pred poroko tudi živeli – v podstrešni sobici skupaj s Poldetom Kemperletom. Gre za leta, ki so povsem pozabljena, neraziskana, v njih nastopajo protagonisti, ki niso več del naše zavesti, pa čeprav so bili to možje, ki so si v nemogočih razmerah upali marsikaj, bili so proti toku in neuglašeni z utečenimi vsebinami. Te utečene vsebine so danes po desetletjih poslušanja le ene violine in molčanja ostalega orkestra prevladale. Izročilo tistih povojnih let, ki ste jih soustvarjali, se je porazgubilo. K prekrivanju in pozabi tega izročila so pripomogli in še danes pripomorejo pisci, raziskovalci, mediji, družbeni akterji.

V Gorico ste prinesli ljubljansko formacijo, organiziranost in resnost. Zaradi njih Vas je že v tistih prvih povojnih časih marsikdo sprejemal z nelagodjem, predvsem zaradi jasne besede in profiliranosti. Primorski borjači so drugačni, sicer prijetni in domači, a premalo pospravljeni, na njih je posejano veliko vsega. Če nisi pozoren oz. nočeš odbirati, glavnega z leti ne najdeš veš, ker ga ne prepoznaš. V zadnjem obdobju se je naša slovenska katoliška skupnost znašla ravno v tej neopredeljeni zmešnjavi, izgubili smo kompas, zato nam tempo dajejo drugi, zaradi nejasnih načel, ki se vijejo že desetletja, sami ne vemo, kdo smo in zakaj je sploh potrebna naša specifika. Zaradi te nezmožnosti opredelitve nas enačijo z drugimi in zelo kmalu se bomo tudi formalno in ne le vsebinsko stopili v enozvočno formo mentis.

Bili ste človek jasno profilirane ideologije. Ki je niste skrivali, gledali drugam, se ukvarjali z neproblematičnimi vsebinami, zato da ne bi prišla na dan. Ko je v sedemdesetih letih v naši demokratični skupnosti prevladala mehkejša oblika pristopa do matičnega režima, ste zapustili našo politiko in družbeno angažiranje. Ostali ste dejavni na športnem področju, kot športni pedagog, profesor in organizator, tudi med italijanskimi someščani.

Na svoji poti ste spoznali izjemne osebnosti, bili protagonist ali pričevalec dogodkov, ki jih danes ne doživljamo več. Bili so zgodovinski. Zgodovinske so bile osebnosti, ki ste jih srečali na svoji poti. Če to primerjam s puščobo, človeško in družbeno, ki jo srečujemo danes ob vsakem koraku, Vam zavidam marsikaj. Pa čeprav Vam ni bilo lahko tu na Primorskem, kjer ostajaš, če se ne odpoveš nekaterim vsebinam, pristopom, izbiram, – hočeš nočeš – na obrobju, osamljen, na zgrešeni strani. Tej – z vidika splošnega javnega mnenja pri nas – zgrešeni strani se niste nikoli odpovedali. Tudi v javnosti ne.

V zadnjem petletju sva pripravila niz desetih daljših intervjujev, ki so nastajali počasi, za vsakim besedilom je več mesecev piljenja, iskanja pravilnih besed, pozornosti do poudarkov, pa tudi velikega spoštovanja do slovenskega jezika. Ob vsaki objavi se je našel kdo, ki me je skušal na včasih prijazen, včasih tudi manj prijazen način prepričevati, naj grem raje iskat druge sogovornike in druge teme. No, z Vašo pomočjo sem spoznala dinamike, ki so glavnini zamejcev v današnjem času tuje, zaradi tega tudi ne razumejo preteklega in posledično sedanjega dogajanja v matici in v zdomstvu in se s tako lahkoto oddaljujejo od izvira, t.j. od matičnega duhovnega utripa, kar je za manjšinsko skupnost pogubno. 

Če je za vse prepozno, ne vem. Zase vem, da bom na svoji poti vztrajala. Ko ti nekdo pomaga, da se ti zbistri slika, je težko, da ti jo ponovno zameglijo. Gre za držo, ki sicer ni najbolj zdravilna in koristna, če iščeš legitimacijo družbe, a notranji mir, ki ti ga daje izpolnjevanje moralne dolžnosti do našega izročila, do osebnosti iz naše preteklosti in nenazadnje tudi do naše prihodnosti, je neprecenljiv.

Hvala, gospod profesor, v imenu vseh, ki cenijo Vaše delo, Marjeti, Marjanu, Marku in ostalim žalujočim pa ponovno: iskreno sožalje!

